Det er underligt at blive ældre og opdage at der er en stor historieløshed om flygtninge i Danmark. Især er det påfaldende at de nationalistiske strømninger herhjemme helt glemmer Danmarkshistorien.

I 1980’erne kom der flygtninge fra Vietnam (i alt kom der omkring 500.000 vietnamesiske flygtninge til Europe og Nordamerika), fra Iran og fra Irak. Iranere og irakere flygtede fra diktaturerne i deres lande og fra den blodige og meningsløse krig mellem Iran og Irak, der rasede fra 1980 til 1988. I alt modtag Danmark 17.000 flygtninge fra Irak og 11.000 flygtninge fra Iran.

Også dengang var der hadefulde nationalistiske strømninger i Danmark. Et tilbagevendende argument var at disse flygtninge ville være umulige at integrere og at de iranske flygtninge ville prøve at indføre en islamisk republik (ironisk nok var det netop dette religiøse diktatur, de flygtede fra), præcis som vi nu skal høre påstande om at syriske flygtninge er terrorister fra IS. Jeg husker hvordan en stor gruppe danskere i 1985 angreb et asylcenter i Kalundborg og kastede med flasker. I august 1986 opfordrede Søren Krarup og Jesper Langballe til boykot af Dansk Flygtningehjælps landsindsamling.

Dengang var der en bred fordømmelse at denne opfordring til boykot fra alle Folketingets partier, bortset fra Fremskridtspartiet – og også Ekstra Bladet og B.T. fordømte Krarup og Langballe og talte om tolerance og menneskeværd. Benny Andersen skrev et stærkt digt, og Steffen Brandt skrev en sang til TV-2s album Rigtige mænd. I dag ville det desværre nok ikke være muligt at få en tilsvarende fordømmelse fra de samme politiske partier og medier, men jeg ville ønske det.

Sidenhen hørte man ikke så meget i den politiske debat til de iranske, irakiske og vietnamesiske flygtninge, der ankom til Danmark i 1980’erne. Nogle af dem har jeg været så heldig at møde i årene der gik og blandt dem har der været studerende og kolleger fra universitetet og medkæmpere i Amnesty International. Trods al frygten og alt hadet dengang for 30 år siden er de blevet her og har været et værdifuldt bidrag til Danmark.

Her er Steffen Brandts sang “September 1985”; den er helt aktuel her præcis 30 år senere.

(Visited 2.944 times, 1 visits today)